**ILCA Európa Kupa: labilis szélviszonyok, két érvényes futam**

**A versenyzés nélküli első napot követően két futam fért bele a második napon a rendkívül labilis szélbe a Balatonfüredi Yacht Club által rendezett ILCA Európa Kupán.**

Miután a Balatonfüredi Yacht Club (BYC) által rendezett ILCA Európa Kupa első napján versenyzésre alkalmas szél hiányában nem lehetett futamot rendezni, a Fluck Bence által vezetett rendezőség a verseny második napjára egy órával előrébb, 9 órára írta ki a rajtot és nyitva hagyta akár 3 futam rendezésének lehetőségét is.

A három futamból végül két gyenge szeles menet tudott lenni, Fluck Bence versenyvezető értékelése szerint nagyon nehéz napon vannak túl a mezőnyök és a rendezőség egyaránt. „Keletiből északiba forduló és nagyon változó erősségű szél fújt, így rendkívül bizonytalan körülmények között kellett próbálkozni, már a versenyzésre alkalmas terület megtalálása sem volt egyszerű” – értékelte a napot Fluck Bence. A nap második futamát így is rövidíteni kellett mindhárom osztály számára, így Sierra zászlójelzés alatt futottak célba a mezőnyök.

A nagyobb mezőnyöket számláló ILCA 4 és ILCA 6 osztályok rajtja csak többedszeri fekete lobogós szigorítás nyomán tudott érvényes lenni, mindkét mezőnyben sok BFD büntetést kellett kiosztani. Az ILCA 4 osztály idei bajnoka, Schiffert Áron (MVM SE) egyelőre a 15. helyen áll. Az ILCA 6 osztályban a 2025-ös [bajnok Bite Pál](https://hunsail.hu/cikkek/hirek/elsport/vadnai-jonatan-hibatlan-sorozattal-bite-pal-szoros-csataban-lett-bajnok-az-ilca-orszagos-bajnoksagon.html) jelenleg a 3. pozícióban tartózkodik, a második – az [ifjúsági világbajnokság 9. helyezettje](https://hunsail.hu/cikkek/hirek/heder-benedek-9-lett-az-ilca-6-ifi-veben.html) – Héder Benedek pedig bár megnyerte az első futamot, az összetettben a 8. helyen áll.

A verseny harmadik és egyben utolsó napjára az előrejelzések hidegfrontot jósolnak. „Abban bízunk, hogy délelőtt még nyugati szélben tudunk vitorlázniés amennyiben valóban megérkezik az ígért hidegfront, a 14 órás limitidői minden osztály számára legalább két futamot tudunk érvényesen lebonyolítani” – vetítette előre várakozásait a versenyvezető.

A High Performance Grand Prix versenyen végül csak Nacra 15 osztály versenyez, mert a 29er mezőny az augusztus 27-29-e (Spari kupa) és jövő héten, szeptember 18- án kezdődő és 21-ig tartó országos bajnokság között nem tudott már több versenyen indulni.

Ígéretesnek tűnő 7-9 csomós szélben zajlott az első futam a Nacra 15 osztály számára, a második futam előtt a tengely kisebb korrigálása után hosszabb pályát is kellett kitűzni. „Sajnos a szél azonban erőteljesen gyengülni kezdett a második futam felénél, így a pálya hosszat csökkenteni kellett, hogy célidőhöz közeli futamot tudjon vitorlázni a mezőny” – kommentálta az eseményeket Kárpáti Bence pályafelelős. Ezután instabillá vált a szél, így közel egy óra várakozás után AP alatt Hotel zászlókombinációval a partra ment a mezőny. A nap további részében folyamatosan monitorozták a szelet, de 0 és 5 csomó között mozgott változó irányból, futam rendezésére nem volt alkalmas.

Az élmezőnyök:

**ILCA 4**

1. Edi Jurman (CRO)
2. Marek Stolba (CZE)
3. Isaac Azzopardi (MLT)

.

11. Tóth-Sarkadi Kolos (MVM SE)

**ILCA 6**

1. Pour Máté (THE-YKA)
2. Jeremias Prikryl (CZE)
3. Bite Pál (Procelero SE)

**ILCA 7**

1. Semen Khashchyna (UKR)
2. Sellei Bence (BYC)
3. Valeriy Kudryashov (UKR)

**Nacra 15**

1. Litkey Trisztán-KollárLilian Ráhel (PÖFF SE)
2. Dávoti Gréta-Liam Moore (BYC)
3. Boldizsár Balázs Fábián-Pónácz Liza (Hajógyár SE)

A részletes [eredményeket itt](https://www.sailwave.com/results/sailingbyc/2025-eurilca-europa-cup.htm) lehet nézni.